  Майя Бывальцева 18-тӥ тулыспалэ Балезино ёросысь Юнда черкогуртын «Вӧйдыр арняе чорыг лым сиён» ужрад ортчытӥзы. Чорыгасьёс куспын ӵошатсконэз учкем сяна, гуртоос, толэз келяса, шудӥзы-шулдыръяськизы. Ивортодэтъя «Удмуртия» агентстволы со сярысь вераз Юндаысь Бесерман лулчеберетъя центрлэн кивалтӥсез Надежда Сидорова. Шурмы пичильтык гинэ, но чорыгез вань. Таяз аре, пе, сояз кадь трос ӧвӧл, но толон кутылӥзы данак гинэ Надежда Сидорова, Юндаысь Бесерман лулчеберетъя центрлэн кивалтӥсезЧорыгасьёс ужрадэ трос люкаськизы, нош вожвылъяськонэ Юндаысь но Чирогуртысь 9 адями пыриськиз. Соос пӧлысь бырйизы тужгес устозэ чорыгасез, тужгес бадӟымзэ но тужгес пичизэ чорыг кутӥсез. Нажеда Сидорова нимысьтыз пусйиз пинал чорыгасьёсты. Туж шумпотӥм… Милям ужпуммы вал чорыган борды егитъёсты кыскыны. Тани таяз арын куинь нылпиос пыриськизы, кылем арысен соос яратӥзы сое — табере тол но, гужем но чорыгало Надежда Сидорова, Юндаысь Бесерман лулчеберетъя центрлэн кивалтӥсезЧорыгасьёс визнатозь, пиналъёс гурезьысь нискылазы, шудонъёсы пыриськизы, арлыдоос задор кырӟанъёс улсын эктӥзы. Кезьыт тӧл шоры учкытэк, кошкыны нокин но ӧз дырты, вераз Надежда Сидорова. Ӵошатскон йылпумъяськытозь ческыт лым дась вал ни, солы чорыгез ӵукна ик кутыса дасязы. Пӧсь шыдэн но чаен вань люкаськем калык куноятскыны быгатӥз. Вуоно арын ужрадэз эшшо паськытгес ортчытыны малпало — быдэс ёрос понна. «Ми сое брендовой ужрад карыны малпамы, озьы асьмедыз, Юндаез возьматыны. Кылем арын ӟеч кадь ортчиз, таяз калыкмы но тросгес вал ни, кылем арынлэсь умойгес ортчиз», — вераз Нажеда Сидорова. Толэз келян чорыг лым пӧзьтонэн юнме герӟамын ӧвӧл, валэктӥз со. Вӧйдыр — Быдӟым кӧс утён азьын берпуметӥез арня. Кӧс возьыны малпасьёс сӥлез чорыген воштыны тыршо. Тодэ вайытом, православи вӧсьлыкъя улӥсьёс понна таяз арын Быдӟым кӧс утён 19-тӥ тулыспалэ кутске но 7-тӥ оштолэзе йылпумъяське. Тегъёс: Лулчеберет Балезино Удмуртия Масленча шутэтскон  